**חברה טובה** היא מוסד ללא כוונת רווח, אשר נוסד בשנת 2006 על ידי קבוצה של בוגרי המכינה הקדם צבאית "נחשון", ובראשם אורי וכטל. מטרת הארגון היא להעלות את שיעור ההתנדבות ולהגביר מעורבות חברתית בישראל. לשם כך, חברה טובה הקימה את אתר האינטרנט "המדריך להתנדבות הפנאי", אשר נועד לאפשר למתנדבים למצוא התנדבות נקודתית בחלונות זמן פנויים. על אף שבתחילה מודל הפעילות פנה בעיקר לצעירים (גילאי 18–35), הוא הורחב מאוחר יותר לכלל הציבור, לרבות אוכלוסייה מבוגרת.

המדריך להתנדבות פנאי
--------------------

אתר אינטרנט המאפשר לגולשים לבחור מתוך היצע רחב את הפעילות ההתנדבותית המתאימה להם, על פי אופי ההתנדבות, מועד, אזור בארץ ופרמטרים נוספים. האתר הוקם בסיוע המגבית היהודית המאוחדת –פדרציית ניו-יורק, שאף תמכה בפעילותה של חברה טובה במשך מספר שנים. פעילותו של האתר התאפשרה גם בזכות צוות מצומצם של עובדים, הנתמך על ידי מתנדבים רבים, ובהם בוגרי "נחשון". הפעילויות השונות המופיעות באתר מייצגות קשת רחבה של ארגונים ועמותות בישראל, אשר חברה טובה עומדת עמם בקשר שוטף להעלאת פעילויות ולסיוע בקליטת המעוניינים להתנדב.

פעילויות במשך השנים
-------------------

במקביל לפעילות השוטפת של העלאת פעילויות לאתר "המדריך להתנדבות פנאי" וטיפול בפניותיהם של המעוניינים להתנדב, קיימה חברה טובה במשך השנים גם שלל פרויקטים התנדבותיים גדולים, שזכו להשתתפות נרחבת ולתהודה ציבורית. 

בשנת 2007, יזמה חברה טובה את פרויקט "ביחד בשבילם. ביחד בשבילנו." – מסע התנדבות בן יומיים למען החיילים החטופים (אהוד גולדווסר, אלדד רגב וגלעד שליט). המסע הפגיש כ-50 צעירים מכל רחבי הארץ, שיצאו ליומיים של פעילות התנדבותית ברחבי ישראל, ובמהלכה נפגשו עם משפחות החטופים, וגם עם משפחות של חטופי אירועי הר דב 2000. 

מתנדבי חברה טובה המשיכו לשמור על קשר עם משפחות החטופים גם לאחר מסע ההתנדבות, ויזמו פעילויות להמשך שימור המודעות לסוגיית החטופים, לרבות לסוגיית היעלמות החייל מג'די חלבי. 

במהלך שביתת המרצים של ראשית שנת 2008, יזמה חברה טובה פעילות משותפת עם סטודנטים מאוניברסיטת תל אביב וצעירים אמריקאים מפרויקט "תגלית" לשיפוץ מקלטים בנהריה. 

עם תחילת הגעתם לישראל של פליטים מאזורי רצח העם בדרפור בשנת 2008, קיימה חברה טובה פעילות הומניטארית מגוונת בדרום תל אביב לטובת הפליטים. 

במשך השנים 2007–2011, קיימה חברה טובה סדרה של פרויקטי-ענק בחגי ישראל, שכללו אירועי התנדבות המוניים המתקיימים בו-זמנית במספר ערים (10–15 בממוצע) ברחבי הארץ – ובכל חג התקיימה הפעילות לטובת קהל יעד אחר. פעילויות אלה הופקו במודל ייחודי, לפיו כלל המאמצים נעשו על ידי מתנדבים, כולל פעילויות בעלות אופי ניהולי והפקתי. פעמים רבות, ניהול הפרויקט הופקד גם בידי מתנדבים צעירים מאוד, ואף תלמידי תיכון. כך, במשך השנים התקיימו פעילויות בסוכות למען עולים חדשים, פעילויות בחנוכה בבתי אבות, פעילויות בט"ו בשבט בהוסטלים ובבתי חולים, פעילויות בפורים למען בעלי צרכים מיוחדים, פעילויות בפסח למען נזקקים (בשיתוף עם עמותות מזון), ופעילויות בל"ג בעומר עם נוער בסיכון.

בנוסף, יזמה חברה טובה טורים באתרי התוכן המובילים וואלה ו-Mako, שהציעו מדי שבוע לקוראים שלל הזדמנויות להתנדבות ברחבי הארץ.

הכרה כמיזם חברתי מוביל
----------------------

בשנת 2008, זכה המדריך להתנדבות פנאי בתג "מלאכים ברשת" של איגוד האינטרנט הישראלי. לאחר מכן, בשלהי שנת 2009, פעילותה של חברה טובה זכתה להכרה נוספת, כאשר מייסד הארגון, אורי וכטל, נבחר לאחד מעשרת היזמים החברתיים המובילים בישראל, וזכה להשתתף בתוכנית "זינוק למחר" – חלק מפרויקט YouthActionNet של ארגון International Youth Foundation הבינלאומי. 

פעילותה של חברה טובה אף זכתה להכרה בינלאומית בשנים 2010–2011, כאשר הביאה את וכטל להיבחר כאחד מ-20 היזמים החברתיים הבולטים בעולם, שזכו בתואר YouthActionNet Fellowship Award וכן כאשר תוארה בגיליון מיוחד של מגזין ה Financial Times, תחת הכותרת "Investing in Young People 2012".

ירידה בהיקף הפעילות
-------------------

פעילותה של חברה טובה הגיעה לשיא, מבחינת היקפים, בין השנים 2008–2012, בהן התנדבו באמצעותה כ-20,000 איש מדי שנה. לאחר מכן, פעילותה החלה לדעוך, בין השאר בעקבות חדירת טכנולוגיית הסמארטפון, אשר אתגרה את מודל הפעילות מבוסס אתר-האינטרנט. בהיעדר משאבים מתאימים, פנתה חברה טובה בשנים 2013–2014 ליצירת אפליקציית סמארטפון על בסיס פרויקט הפיתוח ההתנדבותי I4G של מיקרוסופט – אך אפיק זה לא צלח. 

במחצית 2015, פעילותה של חברה טובה הצטמצמה, כך שאתר "המדריך להתנדבות פנאי" עבר לעבוד במתכונת מצומצמת, עקב "שינויים שונים שהתחוללו בסביבת הפעילות של חברה טובה ובהינתן מצב המשאבים.

קישורים חיצוניים
----------------

* 

* אתר האינטרנט הרשמי של חברה טובה
* חברה טובה
* חברה טובה בפורטל התנדבות בישראלי
* חברה טובה באתר שיתופים (הקישור אינו פעיל, 28.5.2020)
* אודות חברה טובה באתר ynet

הערות שוליים
------------

1. ↑  מתנדב לרגע, באתר הארץ, 28 באוקטובר 2007
2. ↑  התנדבות לעצלנים
3. ↑  חברה טובה: להתנדב בקלות
4. ↑  נשאר רק לבחור: התנדבות בכל תחום, מקום וזמן, באתר ynet
5. ↑  Preparing to Lead: Israeli Mechinot Programs
6. ↑  בשבוע הבא: מסע התנדבות ארצי למען החטופים, באתר ynet
7. ↑  מיקי גולדווסר: "מילואימניקים, תדאגו לעצמכם", באתר ynet
8. ↑  "לא יכולה לקרוא בלב שקט לשרת במילואים"
9. ↑  "המשימה - להשאיר את החטופים על סדר היום", באתר ynet
10. ↑  כשמדברים על הנעדרים, מג'די לא מוזכר
11. ↑  משתתפי "תגלית" משפצים מקלטים ובתים בנהריה, באתר ynet
12. ↑  הנזקקים של תל אביב מקבלים סיוע
13. ↑  מסיבות פורים לבעלי מוגבלויות
14. ↑  עשה זאת בעצמך
15. ↑  מסיבת החנוכה שתעשה לכם טוב בנשמה
16. ↑  ת"א: מאושפזי מרכז רעות חגגו ט"ו בשבט בחברה טובה
17. ↑  בואו לעשות חג פורים שמח לאלה שאין להם
18. 1 2  המדריך למתנדב
19. ↑  מעשה טוב ביום לכבוד ל"ג בעומר
20. ↑  פינת ההתנדבות: מעשה טוב ביום
21. ↑  זוכים בתג (ארכיון)
22. ↑  יזמות חברתית: עשרת היזמים החברתיים הזוכים של המחזור הראשון של תוכנית "זינוק למחר"(הקישור אינו פעיל, 28.5.2020)
23. ↑  זינוק בעלייה (ארכיון)
24. ↑  Global Fellows
25. ↑  Investing in young people 2012
26. ↑  Meet the Fellows (ארכיון)
27. ↑  HevraTova for Windows Phone(הקישור אינו פעיל, 28.5.2020)
28. ↑  עדכון לחברים